KIRJALLINEN KYSYMYS E-0619/00 esittäjä(t): Paul Rübig (PPE-DE) komissiolle. Kiinasta peräisin oleviin tuotteisiin sovellettavat alennusmäärät.



Virallinen lehti nro 374 E , 28/12/2000 s. 0119 - 0120



KIRJALLINEN KYSYMYS E-0619/00 esittäjä(t): Paul Rübig (PPE-DE) komissiolle (3. maaliskuuta 2000) Aihe: Kiinasta peräisin oleviin tuotteisiin sovellettavat alennusmäärät EU on 90-luvun alusta lähtien hallinnoinut erilaisten Kiinasta peräisin olevien tuotteiden tuontikiintiöitä. Näihin kiintiöihin on kuulunut mm. posliini- ja keramiikkatuotteita, joiden tullitariffinumero on 6911 10. Kiintiöistä pidetään joka vuosi tarjouskilpailu, jolloin jokaisen tuotteen kiintiön jako perinteisten ja uusien tuojien kesken vaihtelee. Vuodeksi 2000 keramiikkatuotteiden kokonaiskiintiöstä annettiin 75 % perinteisille tuojille ja 25 % uusille tuojille. Koska hakemusten määrä ylittää huomattavasti kiintiön määrän, sovellettiin perinteisiin tuojiin aluksi 51,54 prosentin alennusmäärää(1), joka myöhemmin muutettiin 31,37 prosentiksi(2). Alennusmäärän suuruus on viime vuosina vaihdellut 10 prosentista 19 prosenttiin, minkä vuoksi hakemuksiin nyt sovellettava alennusmäärä aiheuttaa suuria ongelmia itävaltaisille tuojille. Näillä yrityksillä on nyt täytettävänään suuria aukkoja esimateriaalin hankinnassa halpatuotealalla. Tämä herättää seuraavat kysymykset: Miten on selitettävissä, että 13 prosentin suuruinen vuoden 1999 alennusmäärä on vuodeksi 2000 korotettu 31 prosenttiin? Miten on selitettävissä vuoden 2000 alennusmäärän muutos 51 prosentista 31 prosenttiin? Miten kiintiöt on jaettu 15 jäsenvaltion kesken? (1) EYVL L 268, 16.10.1999. (2) EYVL L 304, 27.11.1999. Pascal Lamyn komission puolesta antama vastaus (6. huhtikuuta 2000) Yhteisön määrällisten kiintiöiden hallintomenettelyn käyttöönotosta(1) annetun neuvoston asetuksen (EY) N:o 520/94 säännösten mukaisesti vuosittaisten kiintiöiden jako vuodeksi 2000 tehtiin perinteisten ja muiden kuin perinteisten tuojien (uusien tuojien) kesken sovellettavista hallinnointia koskevista yksityiskohtaisista säännöistä 25 päivänä kesäkuuta 1999 annetun komission asetuksen (EY) N:o 1369/1999(2) perusteella. Asetuksen 2 artiklan 2 kohdassa ja 3 kohdassa sekä liitteissä I ja II määrätään kaikkien saatavilla olevien kiintiöiden osuudet jaettavaksi näille kahdelle tuojaryhmälle siten, että 70 % jaetaan perinteisille tuojille ja 30 % uusille tuojille. Tuojien esitettyä lisenssihakemuksensa ja jäsenvaltioiden toimitettua asiaankuuluvat luvut komissio julkaisi edellä mainitussa asetuksessa määriteltyjen rajojen perusteella 15 päivänä lokakuuta 1999 annetun asetuksen (EY) N:o 2201/1999(3), jossa ilmoitettiin eri kiintiöityihin tuotteisiin sovellettavat alennus- ja korotusmäärät. Kyseisen asetuksen liitteessä I mainittu posliinisiin pöytä- ja keittiöesineisiin (HS/CN-koodi** 691110) sovellettava alennusmäärä on perinteisille tuojille 51,54 %. Koska yhden jäsenvaltion toimittamat, ainoastaan tätä tuotetta koskevat luvut todettiin kuitenkin epätarkoiksi ja koska ne vääristivät kokonaiskuvaa huomattavasti, komissio ilmoitti kaikille jäsenvaltioille virheestä ja tarkistettuaan oikeat luvut kyseiseltä jäsenvaltiolta julkaisi tarvittavan oikaisun, jossa kyseisen tuotteen alennusmäärää muutettiin 51,54 prosentista 31,37 prosenttiin(4). Perinteisiin tuojiin vuosittain sovellettaviin alennus- (tai korotus-) määriin vaikuttavat tuojien toteuttaman aikaisemman tuonnin valittu vertailujakso ja heille jaetun saatavana olevan kokonaiskiintiön prosenttiosuus. Jaettaessa vuoden 2000 kiintiöitä molemmat tekijät erosivat vuoden 1999 vastaavista tekijöistä ja vaikuttivat kielteisesti CN-koodiin** 691110 sovellettavaan alennusmäärään (samaa periaatetta ja lopputulosta sovellettiin kaikkiin muihinkin kiintiöityihin tuotteisiin). Lisäksi ilmoitettu, vuoden 2000 määrien jaon perusteena oleva vertailujakson aikainen tuonti oli noin 18 % suurempi (vertailujakso: vuoden 1997 tai 1998 tuonti) kuin vuoden 1999 vertailujakson aikainen tuonti (vertailujakso: vuoden 1996 tai 1997 tuonti), minkä vuoksi alennusmäärä oli suurempi, ja perinteisille tuojille varattua kokonaiskiintiöiden prosenttiosuutta pienennettiin vuoden 1999 75 prosentista 70 prosenttiin vuonna 2000 kaikkien tuotteiden C/N-kiintiönimikkeiden** osalta, mikä lisäsi entisestään vuoden 2000 kiintiöiden alennusmäärää. Mitä tulee viimeiseen kysymykseen, kiintiö jaetaan yhteisönlaajuisesti, ei jäsenvaltioiden kesken. (1) EYVL L 66, 10.3.1994. (2) EYVL L 162, 26.6.1999. (3) EYVL L 268, 16.10.1999. (4) EYVL L 304, 27.11.1999.